A 2017-es Újvidéken rendezett Európa-bajnokságon aranyérmet szerzett 85 kilogrammban. Az augusztusi világbajnokságon a negyeddöntőben búcsúzott. A következő évben az Európa-bajnokságon sem tudott a negyeddöntőn túljutni. A budapesti 2018-as birkózó-világbajnokságon 87 kilogrammban a selejtezők során az amerikai Patrick Anthony Martínezt verte meg 5–1 arányban, azonban a nyolcaddöntőben a grúz Robert Kobliasvilitől 3–3 után, technikai pontozással kikapott és kiesett. Az Európa-bajnokságon nem indult.A Minszkben rendezett 2019-es Európa játékokon bronzérmet szerzett. A 2019-es birkózó-világbajnokságon ezüstérmes lett 87 kilogrammban és olimpiai kvótát szerzett. A döntőben az ukrán Zsan Belenyuktól kapott ki 2-1-re. Az év folyamán három nemzetközi ranglista versenyen (Magyar Nagydíj, Zágráb, Sassari) és a katonai világjátékokon is győzött. Decemberben a Nemzetközi Birkózó Szövetség (UWW) 2019 legjobb kötöttfogású birkózója címmel díjazta. A 2020-as, római Európa-bajnokságon a kötöttfogásúak 87 kilogrammos súlycsoportjában ezüstérmet szerzett. A tokiói olimpián 87 kilogrammban a nyolcaddöntőben a kirgiz Atabek Aziszbekov ellen nyert 6–1arányban, majd a negyeddöntőben a német Denis Kudla ellen jutott tovább, ezzel visszavágva ellenfelének az előző olimpián a bronzmérkőzésen elszenvedett vereségért. Az elődöntőben a kétszeres Afrika-bajnok egyiptomi Mohamed Metvalli ellen 9–2 arányban bizonyult jobbnak, így bejutott a döntőbe, ahol a riói olimpián bronzérmes ukrán Zsan Belenyuk ellen, ahogyan a két évvel korábbi világbajnokságon is, alulmaradt, ezúttal 5–1 arányban.